壽安雜詩十首 藏珠石
作者：司馬光
朝代：宋

paragraphs: 水齧東山根，土色渥如丹。
危峰忽摧脫，半崖銜石丸。
陰陽昔融結，神化不可原。
初疑偓佺養靈藥，魑魅觸之無故落。
又疑蛟龍伏巨卵，雷電擊之從此毈。
或者女媧補天餘，却下青冥遺耳珠。
不然盤古戲爲樂，聊取天弧彈朱雀。
物理萬狀終難知，巧心推求徒自疲。
不如引客坐石上，好奇且醉手中巵。